
PRODUKTRESUMÉ

for

Voltaren, medicinsk plaster


0.	D.SP.NR.
03588

1.	LÆGEMIDLETS NAVN
Voltaren

2.	KVALITATIV OG KVANTITATIV SAMMENSÆTNING
Hvert medicinsk plaster indeholder diclofenac som 140 mg diclofenacnatrium.

Hjælpestof som behandleren skal være opmærksom på:
Hvert medicinsk plaster indeholder 2,90 mg butylhydroxyanisol (E 320).

Alle hjælpestoffer er anført under pkt. 6.1.

3.	LÆGEMIDDELFORM
Medicinsk plaster

Voltaren er et hvidt selvklæbende medicinsk plaster i størrelsen 10×14 cm, lavet af ikke-vævet stof på den ene side og papir på den anden side. Når den beskyttende liner er fjernet, er den klæbende film gennemsigtig og lys.


4.	KLINISKE OPLYSNINGER

4.1	Terapeutiske indikationer
Voltaren er indiceret til kortvarig (højst 7 dage) lokal symptomatisk behandling af smerter ved akut forstrækning, forstuvning eller blå mærker på ekstremiteterne som følge af stumpe skader, hos voksne og unge fra 16 år.



4.2	Dosering og administration

Dosering

Voksne og unge fra 16 år
Et medicinsk plaster skal påføres det smertefulde område én gang dagligt. Den maksimale daglige dosis er 1 medicinsk plaster om dagen, selvom der er mere end ét skadet område, der skal behandles. Derfor kan kun ét smertefuldt område behandles ad gangen.

Behandlingsvarighed
Voltaren skal anvendes i den kortest mulige periode, der er nødvendig for at kontrollere symptomerne. Behandlingens varighed bør ikke overstige 7 dage. Den terapeutiske fordel ved længerevarende brug er ikke fastslået.

Ældre patienter
Dette lægemiddel bør anvendes med forsigtighed hos ældre patienter, der er mere tilbøjelige til bivirkninger (se også pkt. 4.4).

Patienter med nedsat nyre- eller leverfunktion
Ved behandling af patienter med nedsat nyre- eller leverfunktion, se pkt. 4.4.

Pædiatrisk population
Voltarens sikkerhed og virkning hos børn under 16 år er ikke klarlagt (se også pkt. 4.3).

Hvis dette lægemiddel kræves i mere end 7 dage for smertelindring, eller hvis symptomerne forværres, rådes patienten/forældrene til den unge til at konsultere en læge.

Administration
Kutan anvendelse.

Det medicinske plaster skal kun anvendes på intakt, sygdomsfri hud og bør ikke anvendes under badning eller brusebad.

Det medicinske plaster må ikke deles.

Hvis nødvendigt, kan det medicinske plaster holdes på plads ved hjælp af en netbandage.

Det medicinske plaster må ikke anvendes sammen med en okklusiv (lufttæt) forbinding.

4.3	Kontraindikationer
· overfølsomhed over for det aktive stof eller over for et eller flere af hjælpestofferne anført i pkt. 6.1; 
· overfølsomhed over for acetylsalicylsyre eller andre ikke-steroide antiinflammatoriske lægemidler (NSAIDs);
· patienter, der tidligere har oplevet et astmaanfald, urticaria eller akut rhinitis ved indtagelse af acetylsalicylsyre eller andre ikke-steroide antiinflammatoriske lægemidler (NSAIDs);
· patienter med aktivt mavesår;
· på beskadiget hud, uanset hvilken læsion der er involveret: ekssuderende dermatitis, eksem, inficeret læsion, forbrænding eller sår;
· tredje trimester af graviditeten;
· børn og unge under 16 år.

4.4	Særlige advarsler og forsigtighedsregler vedrørende brugen
Det medicinske plaster må ikke komme i kontakt med eller anvendes på øjnene eller slimhinderne.

Bivirkninger kan reduceres ved at anvende den laveste dosis i den kortest mulige periode (se pkt. 4.2).

Bronkospasme kan forekomme hos patienter, der lider eller tidligere har lidt af astma eller allergier.

Behandlingen skal straks stoppes, hvis der udvikles hududslæt efter påføring af det medicinske plaster.

Patienter bør advares mod udsættelse for sollys eller solariumsstråling efter fjernelse af det medicinske plaster, for at reducere risikoen for fotosensibilisering.

Muligheden for systemiske bivirkninger fra anvendelse af diclofenac medicinsk plaster kan ikke udelukkes, hvis præparatet anvendes på store hudområder og over en længere periode. Selvom de systemiske effekter forventes at være minimale, bør de medicinske plastre anvendes med forsigtighed hos patienter med nedsat nyre-, hjerte- eller leverfunktion, eller en anamnese med mavesår, inflammatorisk tarmsygdom eller blødningstendens. Non-steroide antiinflammatoriske lægemidler bør anvendes med forsigtighed hos ældre patienter, da de er mere tilbøjelige til at opleve bivirkninger.

Ingen andre lægemidler, der indeholder diclofenac eller andre non-steroide antiinflammatoriske lægemidler (NSAIDs), bør anvendes samtidig, hverken lokalt eller systemisk.

Butyleret hydroxyanisol (E 320) kan give lokalt hududslæt (f.eks. kontakteksem) og irritation af øjne og slimhinder.

4.5	Interaktion med andre lægemidler og andre former for interaktion
Da den systemiske absorption af diclofenac under angivet brug af de medicinske plastre er meget lav, er risikoen for at udvikle klinisk relevante lægemiddel-lægemiddel interaktioner ubetydelig.

4.6	Fertilitet, graviditet og amning

Graviditet
Den systemiske koncentration af diclofenac er lavere efter topikale administration sammenlignet med orale formuleringer. Der er ingen kliniske data fra brugen af Voltaren under graviditet. Selv om den systemiske eksponering er lavere sammenlignet med oral administration, er det ikke kendt, om den systemiske eksponering, der opnås efter topikal administration, kan være skadelig for et embryo/foster. Med henvisning til erfaring fra behandling med systemiske NSAIDs anbefales følgende:

Hæmning af prostaglandinsyntesen kan have skadelig indvirkning på graviditeten og/eller den embryonale/føtale udvikling. Data fra epidemiologiske studier tyder på en øget risiko for spontan abort og for hjertemisdannelser og gastroschisis efter brug af prostaglandinsyntesehæmmere tidligt i graviditeten. Den absolutte risiko for kardiovaskulær misdannelse blev øget fra mindre end 1%, op til ca. 1,5%. Risikoen menes at stige med øget dosis og behandlingsvarighed. Hos dyr har administration af prostaglandinsyntesehæmmere vist sig at medføre et øget præ-og postimplantationstab og embryo/føtal dødelighed. Derudover er der rapporteret om øget forekomst af forskellige misdannelser, herunder kardiovaskulære, hos dyr, der har fået en prostaglandinsyntesehæmmer under organogeneseperioden.
Voltaren bør ikke gives i graviditetens første og andet trimester, medmindre det er absolut nødvendigt. Hvis diclofenac anvendes af en kvinde, der forsøger at blive gravid, eller under første og andet trimester af graviditeten, skal dosis holdes så lav som muligt og behandlingens varighed så kort som muligt.

I tredje trimester af graviditeten kan alle prostaglandinsyntesehæmmere udsætte fosteret for:
· kardiopulmonal toksicitet (med for tidlig lukning af ductus arteriosus og pulmonal hypertension);
· renal dysfunktion, som kan udvikle sig til nyresvigt med oligo-hydroamnios;

moderen og barnet, ved slutningen af graviditeten, for:
· mulig forlængelse af blødningstid, en anti-aggregerende effekt, som kan forekomme selv ved meget lave doser;
· hæmning af livmoderkontraktioner, hvilket resulterer i forsinket eller forlænget fødsel.

Voltaren er derfor kontraindiceret i graviditetens sidste trimester (se pkt. 4.3).

Amning
Diclofenac passerer i små mængder over i modermælken. Dog forventes ingen effekter på det ammede barn ved terapeutiske doser af Voltaren medicinsk plaster.

På grund af mangel på kontrollerede studier hos ammende kvinder bør lægemidlet kun anvendes under amning efter anbefaling fra læge. Under denne omstændighed bør Voltaren ikke påføres brysterne hos ammende mødre, ej heller på store hudområder eller i en længere periode.

4.7	Virkning på evnen til at føre motorkøretøj og betjene maskiner
Ikke mærkning.
Voltaren har ingen indflydelse på evnen til at køre motorkøretøj og betjene maskiner.

4.8	Bivirkninger
Følgende frekvenskategorier anvendes til rapportering af bivirkninger:

	Meget almindelig
	≥1/10

	Almindelig
	≥1/100 til <1/10

	Ikke almindelig
	≥1/1.000 til <1/100

	Sjælden
	≥1/10.000 til <1/1.000

	Meget sjælden
	<1/10.000 

	Ikke kendt 
	(kan ikke estimeres ud fra forhåndenværende data)






	Infektioner og parasitære sygdomme

	Meget sjælden
	Pustuløst udslæt

	Immunsystemet 

	Meget sjælden
	Overfølsomhed (inklusive urticaria), angioneurotisk ødem, anafylaktisk-lignende reaktion

	Luftveje, thorax og mediastinum  

	Meget sjælden
	Astma

	Hud og subkutane væv 

	Almindelig
	Udslæt, eksem, erytem, dermatit (inklusive allergisk og kontakteksem), kløe

	Sjælden
	Bulløs dermatit (f.eks. erythema bullosum), tør hud

	Meget sjælden
	Fotosensitivitetsreaktion

	Almene symptomer og reaktioner på administrationsstedet

	Almindelig
	Reaktioner på applikationsstedet



Systemiske plasmaniveauer af diclofenac målt under angivet brug af de medicinske plastre er meget lave sammenlignet med dem, der opnås efter oral indtagelse af diclofenac. Risikoen for at udvikle systemisk-inducerede bivirkninger (som mave-, lever- og nyrelidelser, systemiske overfølsomhedsreaktioner) under brug af plastret synes derfor at være lav. Dog kan systemiske bivirkninger forekomme, især når det medicinske plaster anvendes på et stort hudområde og over en længere periode.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via: 

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Der er ingen erfaring med overdosering af diclofenac medicinsk plaster. Skulle der opstå betydelige systemiske bivirkninger efter forkert brug eller utilsigtet overdosering (f.eks. hos børn), bør de forholdsregler, der er passende for forgiftning med non-steroide antiinflammatoriske lægemidler, tages.

4.10	Udlevering
Pakningsstørrelser ≤ 2 stk.: HF
Pakningstørrelser >2 stk.: HA




5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Midler mod led- og muskelsmerter til udvortes brug, Antiinflammatoriske, non-steroide formuleringer til udvortes brug, ATC-kode: M02AA15.

Diclofenac er et non-steroid antiinflammatorisk og analgetisk aktivt stof, som ved hæmning af prostaglandinsyntesen, har vist sig at være effektivt i standard dyremodeller for inflammation. Hos mennesker reducerer diclofenac smerte, hævelse og feber relateret til inflammation. Derudover hæmmer diclofenac reversibelt ADP- og kollageninduceret blodpladeaggregering.

5.2	Farmakokinetiske egenskaber
Diclofenac absorberes langsomt og ufuldstændigt fra kutane formuleringer. Plasmakoncentration af diclofenac ved steady state er karakteriseret ved kontinuerlig absorption af diclofenac fra plastret. Efter kutan applikation kan diclofenac absorberes i et dermalt depot, hvorfra det langsomt frigives ind i det centrale rum. Den systemiske absorption af topikale produkter er omkring 2-10 % af den dosis, der opnås ved oral administration. 

Den observerede terapeutiske virkning forklares hovedsageligt ved terapeutisk relevante vævskoncentrationer af lægemidlet under applikationsstedet. Penetration til virkningsstedet kan variere med omfanget og tilstandens art og være afhængig af applikationsstedet og virkning.

Den gennemsnitlige maksimale plasmakoncentration er omkring 1 ng/ml. Diclofenacs plasmaproteinbinding er høj med 99%. Metabolisme og elimination er ens efter kutan og oral anvendelse. Efter hurtig hepatisk metabolisme (hydroxylering og binding til glucuronsyre), elimineres ⅔ af den aktive substans renalt og ⅓ biliært.

5.3	Non-kliniske sikkerhedsdata
Non-kliniske data baseret på konventionelle studier af sikkerhedsfarmakologi, genotoksicitet og kræftfremkaldende potentiale viser ingen speciel risiko for mennesker ud over dem, der allerede er beskrevet i andre afsnit af produktresuméet. I dyreforsøg manifesterede kronisk toksicitet af diclofenac efter systemisk administration sig hovedsageligt som gastrointestinale læsioner og sår. I et 2-årigt toksicitetsstudie viste rotter behandlet med diclofenac en dosisrelateret stigning i trombotisk okklusion af hjertets kar.

I dyreforsøg om reproduktionstoksicitet forårsagede systemisk administreret diclofenac hæmning af ægløsning hos kaniner og nedsat implantation og tidlig embryonal udvikling hos rotter. Drægtighedsperioden og varigheden af fødslen blev forlænget af diclofenac. Det embryotoksiske potentiale af diclofenac blev undersøgt i tre dyrearter (rotte, mus, kanin). Føtaldød og væksthæmning forekom ved maternotoksiske doser. Baseret på de tilgængelige non-kliniske data betragtes diclofenac som ikke-teratogent. Doser under den maternotoksiske tærskel havde ingen indvirkning på afkommets postnatale udvikling.

Konventionelle studier om lokal tolerance afslører ingen særlige risici for mennesker.

Miljørisikovurdering (ERA)
Diclofenac udgør en risiko for vandmiljøet (se pkt. 6.6).


6.	FARMACEUTISKE OPLYSNINGER

6.1	Hjælpestoffer

Bagsidelag: 
Polyester, ikke-vævet stof

Klæbende lag:
Polyacrylat, dispergeret
Tributylcitrat
Butylhydroxyanisol (E 320)

Beskyttelseslag:
Monosilikonebelagt papir

6.2	Uforligeligheder
Ikke relevant.

6.3	Opbevaringstid
2 år.

6.4	Særlige opbevaringsforhold
Der er ingen særlige krav vedrørende opbevaringstemperaturer for dette lægemiddel. 
Opbevares i den originale yderpakning for at beskytte mod lys og fugt.

6.5	Emballagetype og pakningsstørrelser
De medicinske plastre er individuelt indpakket i forseglede poser af papir/PE/Al/EAA.

Hver æske indeholder 2, 5, 7 eller 10 medicinske plastre. 
Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Brugte plastre skal foldes på midten med den klæbende side indad.

Dette lægemiddel udgør en risiko for miljøet (se pkt. 5.3).
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Haleon Denmark ApS
Delta Park 37
2665 Vallensbæk Strand

8.	MARKEDSFØRINGSTILLADELSESNUMMER (-NUMRE)
74042

9.	DATO FOR FØRSTE MARKEDSFØRINGSTILLADELSE
5. oktober 1977

10.	DATO FOR ÆNDRING AF TEKSTEN
-

